NEX พุ่ง 6% ลุ้นรับงานบัสไฟฟ้า บขส.-ขสมก. พ่วงลูกค้าเอกชนเพิ่ม
NEX พุ่ง 6% ลุ้นรับงานบัสไฟฟ้า บขส.-ขสมก. สอดคล้องกับนโยบายนภาครัฐที่มุ่งเปลี่ยนไปสู่การใช้ยานยนต์ไฟฟ้ามากขึ้น อีกทั้งยังมีโอกาสได้ลูกค้าภาคเอกชนเพิ่มเติม โดยคาดว่าปีนี้จะส่งมอบรถบัสไฟฟ้า จำนวน 500 คัน โบรกฯชูเป้า 9.50 บ.
6 ต.ค. 2564

ผู้สื่อข่าวรายงานว่าวันนี้ (6 ต.ค.2564) ราคาหุ้นบริษัท เน็กซ์ พอยท์ จำกัด (มหาชน) หรือ NEX ณ เวลา 11:25 น. อยู่ที่ระดับ 8.75 บาท เพิ่มขึ้น 0.50 บาท หรือ 6.06% โดยทำจุดสูงสุดที่ 8.85 บาท และทำจุดต่ำสุดที่ 8.40 บาท ด้วยมูลค่าการซื้อขาย 98.49 ล้านบาท

นายมงคล พ่วงเภตรา ผู้ช่วยกรรมการผู้จัดการ ฝ่ายกลยุทธ์การลงทุนหลักทรัพย์ บล.เคทีบีเอสที กล่าวว่า ราคาหุ้น NEX ที่ปรับตัวขึ้นมา ตอบรับประเด็นกรณีทาง NEX เจรจากับลูกค้าอยู่หลายรายที่ต้องการเปลี่ยนมาใช้รถบัสไฟฟ้า ซึ่งหนึ่งในนั้น คือ บริษัท ขนส่ง จำกัด (บขส.) เบื้องต้น บขส.ต้องการจัดหารถโดยสาร 300 คัน แบ่งเป็นรถมินิบัสใช้วิ่งให้บริการระยะทางใกล้รัศมีไม่เกิน 300 กิโลเมตร และรถโดยสารปรับอากาศ ความยาว 12 เมตรใช้วิ่งให้บริการระยะทางยาวมากกว่า 300 กิโลเมตร
รวมทั้งยังมีงานองค์การขนส่งมวลชนกรุงเทพ (ขสมก.) ด้วย ซึ่งสอดคล้องกับนโยบายนภาครัฐที่มุ่งเปลี่ยนไปสู่การใช้ยานยนต์ไฟฟ้ามากขึ้น
ขณะเดียวกันนอกเหนือจากลูกค้าจากภาครัฐแล้ว NEX ยังมีโอกาสได้ลูกค้าภาคเอกชนเพิ่มเติม เช่น โรงงานอุตสาหกรรม คาดว่าจะเห็นการส่งมอบรถบัสไฟฟ้าให้กับหน่วยงานต่างๆ อย่างต่อเนื่อง โดยบริษัทคาดว่าปีนี้จะส่งมอบรถบัสไฟฟ้าอย่างแน่นอนจำนวน 500 คัน
อย่างไรก็ดีแนะนำ “ซื้อ” ให้ราคาเป้าหมายที่ 9.50 บาทต่อหุ้น
 